b'\n_START_ARTICLE_\nGlaukofaani\n_START_PARAGRAPH_\nGlaukofaani on natriumamfiboliryhm\xc3\xa4\xc3\xa4n kuuluva mineraali, ja sen kemiallinen kaava on Na\xe2\x82\x82(Mg,Fe)\xe2\x82\x83Al\xe2\x82\x82Si\xe2\x82\x88O\xe2\x82\x82\xe2\x82\x82(OH)\xe2\x82\x82. Nimens\xc3\xa4 se on saanut tavallisesti sinisest\xc3\xa4 v\xc3\xa4rist\xc3\xa4\xc3\xa4n (kreikaksi glaucophane merkitsee \xe2\x80\x99sinist\xc3\xa4 ulkon\xc3\xa4k\xc3\xb6\xc3\xa4\xe2\x80\x99). Glaukofaani on kidej\xc3\xa4rjestelm\xc3\xa4lt\xc3\xa4\xc3\xa4n monokliininen. _NEWLINE_Mineraalin sininen v\xc3\xa4ri auttaa sen m\xc3\xa4\xc3\xa4rittely\xc3\xa4 huomattavasti, sill\xc3\xa4 riebekkiitin lis\xc3\xa4ksi vain glaukofaani on ainoa yleinen amfibolimineraali, joka on sininen. Glaukofaani muodostaa ferroglaukofaanin kanssa sarjan kiinteit\xc3\xa4 liuoksia; Na\xe2\x82\x82(Fe,Mg)\xe2\x82\x83Al\xe2\x82\x82Si\xe2\x82\x88O\xe2\x82\x82\xe2\x82\x82(OH)\xe2\x82\x82, jossa glaukofaani on runsasmagnesiuminen j\xc3\xa4sen ja ferroglaukofaani runsasrautainen j\xc3\xa4sen. Ferroglaukofaani on glaukofaanin kaltainen, mutta on tiiviimpi, v\xc3\xa4rilt\xc3\xa4\xc3\xa4n yleens\xc3\xa4 tummempi ja siin\xc3\xa4 on pienentynytt\xc3\xa4 helmi\xc3\xa4iskiiltoa. Glaukofaanin kovuus on 5\xe2\x80\x936, ja sen ominaispaino on noin 3\xe2\x80\x933.2._NEWLINE_Glaukofaani muodostuu metamorfisissa kiviss\xc3\xa4, joissa on joko runsaasti natriumia tai jotka ovat k\xc3\xa4yneet l\xc3\xa4pi alhainen l\xc3\xa4mp\xc3\xb6tila-korkea paine -metamorfoosin, jollaista esiintyy mm. subduktiovy\xc3\xb6hykkeess\xc3\xa4. Aines on kokenut suunnattoman paineen ja keskinkertaisen l\xc3\xa4mp\xc3\xb6tilan sen subduktoituessa (eli painuessa) Maan vaippaa kohti. Nimens\xc3\xa4 siniliuskefasies onkin saanut juuri glaukofaanin v\xc3\xa4rist\xc3\xa4. Glaukofaania esiintyy my\xc3\xb6s eklogiiteiss\xc3\xa4, jotka ovat kokeneet taantuvan metamorfoosin. On my\xc3\xb6s olemassa harvinainen amfiboli, holmquistiitti, jonka kemiallinen kaava on Li\xe2\x82\x82Mg\xe2\x82\x83Al\xe2\x82\x82Si\xe2\x82\x88O\xe2\x82\x82\xe2\x82\x82(OH)\xe2\x82\x82, jota esiintyy vain runsaslitiumisissa mantereisissa kiviss\xc3\xa4. Holmquistiitin luultiin olevan vuosien ajan glaukofaania, sill\xc3\xa4 ohuissa leikkauksissa ne n\xc3\xa4ytt\xc3\xa4v\xc3\xa4t identtisilt\xc3\xa4.'